

**רשות חירום לאומית**

**משרד הביטחון**

**מדינת ישראל**



**משרד המדע והטכנולוגיה**

**מדינת ישראל**

קול קורא להגשת הצעות להקמת מרכז ידע בתחום ההיערכות למצבי חירום לשנת 2017

# רקע כללי

* 1. כדי לחזק ולבסס את תשתית המחקר המדעי במדינת ישראל יוזם משרד המדע והטכנולוגיה (להלן – **המשרד**) הקמת מרכזי ידע תשתיתיים במוסדות מחקר שונים ברחבי הארץ (להלן – **המרכזים** או **מרכזי הידע**), בתחומים אשר נמצאים בחזית המחקר בעולם. מרכזי הידע מבצעים איסוף שיטתי של ידע תיאורטי ואמפירי בתחום וכן פיתוח ויישום כלי מחקר, שיטות וטכנולוגיות חדשניות על בסיס ידע מדעי מצטבר, וזאת לשם העמדת התשתית המחקרית והידע שנצבר לרשות הקהיליה המדעית וכל גורם נוסף הנדרש לו.
  2. **ההיערכות למצבי חירום** היא נושא בעל חשיבות לאומית עליונה. מחקר יישומי מתקדם בתחום זה מהווה נדבך משמעותי בתהליך שיפור המוכנות הלאומית למצבי החירום השונים. כיום אין בישראל ארגון ממשלתי או אקדמי אשר מפתח ומרכז ברמה הלאומית את מכלול הידע המחקרי בתחום החירום.
  3. **לפיכך מפרסמים בזאת המשרד ורשות החירום הלאומית (רח"ל) במשרד הביטחון (להלן –הרשות) קול קורא משותף להגשת הצעות להקמת מרכז ידע בתחום ההיערכות למצבי חירום.** המרכז יספק את שירותיו לגופים הציבוריים הרלוונטיים ובראשם רח"ל וכן לקהילה המחקרית בארץ ולציבור הרחב (במגבלות הסיווג הבטחוני). המשרד מעוניין לקבל הצעות בהתאם לתנאים המפורטים בקול קורא זה.
  4. יצויין בנוסף, כי, בכפוף לזמינות תקציבית, מתכוונים הרשות והמשרד להקצות החל משנת 2018 סכום נוסף של 9 מיליון ₪ (3 מיליון ₪ לשנה בין השנים 2018-2020) לביצוע מחקרים בנושאים שונים בתחום ההיערכות לחירום אשר ינוהלו בתוך המרכז ומחוצה לו ולצורך זה, יפיצו קולות קוראים ייעודיים.
  5. **מטרות המרכז:**
* להקים תשתית מדעית נרחבת, זמינה ועדכנית, הנדרשת לשם ביצוע תהליכי קבלת החלטות אפקטיביים של גורמי הממשל בתחום החירום.
* לשרת את צרכי המחקר הדינמיים של מדינת ישראל בתחום החירום ולהוות כתובת זמינה ופרואקטיבית להתייעצות אסטרטגית וטקטית בזמן אמת עבור גורמי ממשל ובראשם רשות החירום הלאומית.
* לפתח מחקר פורץ-דרך (cutting edge), אשר יאפשר מתן מענה מקיף ורלוונטי לסוגיות האסטרטגיות הניצבות בפני מדינת ישראל בתחום ההיערכות למצבי חירום.
* לפתח את הדור הבא של החוקרים בתחום החירום באמצעות פיתוח תכניות הכשרה ומעורבות של סטודנטים, בדגש על תלמידי מחקר.
* לתת מענה מחקרי בתחום החירום לנבחרי ציבור, לארגוני המגזר השלישי והפרטי, ולגורמים חוץ-ממשלתיים– ישראליים ובינלאומיים - הפועלים בתחום החירום.
* להקים בסיס נתונים ממוחשב, אשר יכלול מדדים שונים ונתונים סטטיסטיים מגוונים הרלוונטיים לתחום ההיערכות למצבי חירום. הנתונים יעודכנו באופן שוטף.
* ליצור מאגר מחקרים אינטרנטי בתחום החירום, המאגד ומעדכן את חזית הידע בארץ ובעולם באופן נגיש ומאורגן.
* לחזק באופן משמעותי שיתופי-ידע ושיתופי-פעולה מחקריים בינלאומיים בתחום החירום, תוך ביצוע מחקרים השוואתיים ובחינת ה-recommended practices.

# פרטי ההתקשרות

* 1. תקופת ההתקשרות להפעלת מרכז הידע מכח קול קורא זה הינה עד שלוש שנים.
  2. הסכום אשר ישקיעו הרשות והמשרד לטובת מרכז הידע והמחקר הלאומי במהלך שלוש שנות פעילותו הראשונות יעמוד **באופן מצטבר** על **3 מיליון ₪** (1 מיליון ₪ לשנה) עבור התשתית הנדרשת להקמת המרכז.
  3. בנוסף, רשאים המוסד המציע ושותפיו להשלים תקציב ממקורותיהם מעבר לתקציבים שיועברו על-ידי הרשות והמשרד, כאשר השלמה זו תהווה יתרון.
  4. חיוניותו, תרומתו המחקרית ואיכות תפוקותיו של מרכז הידע ייבחנו באופן שוטף לאורך כל תקופת פעילותו. בנוסף, מדי שנה יבחנו המשרד והרשות, בין היתר, באמצעות ועדת ההיגוי המדעית-מקצועית, את דו"חות הביצוע של המרכז ואת תכניות העבודה להמשך, ויחליטו באם להמשיך את ההתקשרות לתקופה נוספת או להפסיקה.
  5. בתום תקופת הפעילות הראשונית של שלוש שנים, ובהתאם לזמינות תקציבית, יוחלט האם להאריך את פעילות המרכז לתקופה נוספת.

# השירותים המבוקשים

המשרד והרשות מעוניינים לקבל הצעות להקמת מרכז הידע והמחקר הלאומי העומד בכל התנאים הבאים:

* 1. המרכז יוקם על-ידי שלושה מוסדות מחקר **לפחות**, העונים על תנאי הסף בסעיף ‎ד.1 להלן. בנוסף, ככל שהמרכז יוקם בשיתוף עם רשויות מקומיות, המגזר העסקי-טכנולוגי וארגוני המגזר השלישי, הרי שהדבר יהווה יתרון.
  2. המרכז יעמיד לרשות גורמי הממשל בתחום החירום ובראשם רשות החירום הלאומית (רח"ל) ולציבור החוקרים בארץ את פירותיהם של כלל המחקרים הנערכים בו. המרכז יאגם ויפתח ידע, בין היתר, על-פי צרכי קידום המוכנות הלאומית לחירום, כפי שיוגדרו על-ידי רשות החירום הלאומית מעת לעת ובהתאם לתכנית העבודה של המרכז.
  3. המרכז יעסוק ביצירת נגישות לידע קיים בארץ ובעולם ובפיתוח ידע חדש וכלים חדישים, אשר יאפשרו את קידום המחקר והפעילות היישומית בתחום **ההיערכות למצבי חירום**.
  4. המרכז יפיץ את דבר קיומו ואת מגוון היבטי פעילותו באמצעות אתר אינטרנט לשירות המשתמשים. באתר האינטרנט ובכל פרסום של המרכז מכל סוג שהוא יאוזכרו המשרד והרשות, בנוסח שיאושר על-ידם.
  5. הפעילות במתכונת בין-תחומית ורב-תחומית תהווה עיקרון מנחה בסיסי של המרכז, כמתחייב מטבעו של העיסוק בחירום. החוקרים הראשיים של קבוצות המחקר המרכיבות את המרכז (כאשר כל מוסד רשאי למנות חוקרים ראשיים אחדים) ישקפו את כלל התחומים הרלוונטיים ויכללו, בין היתר, שני נציגים **לפחות** ממדעי החברה, הרוח, המשפטים והניהול, נציג אחד **לפחות** מתחום מדעי ההנדסה ונציג אחד **לפחות** ממדעי הטבע והחיים (כולל רפואה).
  6. המרכז יופעל באמצעות ועדת היגוי מדעית-מקצועית שתפקח ותלווה את פעילות המרכז (להלן – **ועדת ההיגוי**). יו"ר ועדת ההיגוי יהיה ר' תחום מחקר ברשות החירום הלאומית או נציג שימונה מטעמו. יתר חברי הוועדה יהיו: נציגי המשרד, נציגי המוסדות האקדמיים המרכיבים את המרכז (החוקרים הראשיים של קבוצות המחקר), נציג של גוף ציבורי או משרד ממשלתי רלוונטי ומדען אחד לפחות בתחומים הרלוונטיים, שאינו חבר במרכז. חברי ועדת ההיגוי ימונו על-ידי המשרד והרשות. ועדת ההיגוי תתכנס ארבע פעמים בשנה במהלך שנת פעילותו הראשונה של המרכז ושלוש פעמים בשנה בשנים שלאחר מכן.
  7. תפקידי ועדת ההיגוי יהיו כדלקמן:

1. ללוות, לבחון ולפקח באופן שוטף על כל תחומי פעילות המרכז על-פי סטנדרטים מדעיים בינלאומיים, להבטיח כי המרכז מקיים מחקר רלוונטי ופורץ-דרך בתחום ההיערכות למצבי חירום ולהמליץ את המלצותיה בנוגע לפעילותו וכיווני התפתחותו של המרכז.
2. לקראת תום הרבעון השלישי של כל שנה מתקופת ההתקשרות, תאשר ועדת ההיגוי את תכנית העבודה המעודכנת לשנה הבאה וכן תאשר את הדו"ח השנתי של המרכז לפני הגשתו לרשות ולמשרד.
3. לייעץ למרכז בכל הקשור ליישום ההסכם עם המשרד והרשות.
   1. פעמיים בשנה, לפחות, יקיים המרכז יום עיון פתוח לקהילה המדעית והמקצועית, אשר יהיה פתוח גם להשתתפות הציבור הרחב.
   2. המרכז יפעל כמשק סגור, עם ניהול חשבונות עצמאי. לרשות פעילות המרכז יעמוד ציוד המרכז המשויך לו וכח אדם מוגדר המשויך לו.
   3. ראש המרכז יהיה החוקר הראשי מטעם המוסד המגיש הראשי, אשר עמו ייחתם הסכם ההתקשרות, ולצידו יפעלו ראשי קבוצות המחקר מטעם המוסדות השותפים (כאמור, שלושה מוסדות לפחות) והם יונחו על-ידי ועדת ההיגוי של המרכז.
   4. למרכז ימונה צוות מקצועי קבוע – מדעי ומינהלי, תוך מאמץ ניכר לשלב סטודנטים ובמיוחד תלמידי מחקר בעבודת המרכז. המרכז הרב-מוסדי והרב-תחומי יורכב מכלל קבוצות המחקר המהוות חלק מן ההצעה הזוכה. הצוות הבכיר של עובדי המרכז ימונה בכפוף לאישור ועדת ההיגוי.
   5. יתר התנאים לפעילות המרכז מפורטים בהסכם ההתקשרות המצורף לקול קורא זה.

# תנאי סף להגשת הצעות

רשאים להגיש הצעות לקול הקורא גופים העומדים **בכל** תנאי הסף שלהלן:

* 1. המציע יהיה אחד מהמפורטים להלן, אשר מרכז הידע יופעל במסגרתו (להלן – **המוסד**):
  2. מוסד מוכר להשכלה גבוהה, כמשמעותו בחוק המועצה להשכלה גבוהה, התשי"ח-1958.
  3. מוסד מוכר על ידי הקרן הלאומית למדע.
  4. מכון מחקר בישראל שהינו מלכ"ר (כגון: מכוני מחקר ממשלתיים, בתי חולים, מרכזי מחקר ופיתוח אזוריים, מכוני מחקר חוץ-ממשלתיים (think-tanks)).
  5. מכון מחקר שהינו חברה ממשלתית או יחידה ממשלתית (משרד ממשלתי או יחידת סמך).

לעניין קול קורא זה: "**מכון מחקר**"– גוף אשר חלק ניכר מפעילותו קשור לקידום המחקר וברשותו תשתית ציוד לביצוע מחקרים, והחוקרים אשר מועסקים במסגרתו עוסקים בין היתר בפרסום מאמרים מטעמו בעיתונות מדעית בינלאומית ובהצגת עבודות מטעמו בכנסים בינלאומיים.

* 1. המציע מעוניין לבצע פרויקט העונה על התנאים המפורטים בסעיף ‎גלעיל.
  2. למציע תעודת התאגדות ותעודת רישום ברשויות המס.
  3. למציע אישור ניהול ספרים תקף.
  4. למציע שהוא עמותה יש אישור ניהול תקין תקף לשנת 2017 מטעם רשם העמותות.
  5. ברשות המציע ידע, מבנה וכוח אדם מתאימים להקמת ותפעול המרכז, בהתאם למפורט בסעיף ‎א.5 לעיל.

**הצעה שאינה עומדת בתנאי הסף, תדחה על הסף ולא תיבדק כלל.**

# אופן ההגשה

ההצעות יוגשו בטופס נספח א', החתום על ידי **רשות המחקר של המוסד בו יפעל מרכז הידע והמחקר הלאומי** ועל ידי **ראש המרכז** וכולל את הרכיבים הבאים:

* 1. הנושאים המרכזיים בהם עתיד לעסוק מרכז הידע והמחקר הלאומי המוצע.
  2. החשיבות המדעית והרלוונטיות היישומית בפעילות המרכז בארץ.
  3. תיאור קהלי-היעד הרלוונטיים.
  4. קורות חיים מפורטים ורשימת הפרסומים ב- 10 השנים האחרונות של ראש המרכז המוצע וראשי כל קבוצות המחקר.
  5. תשתיות ציוד וכוח אדם קיים בכלל המוסדות במרכז הרב-מוסדי המוצע.
  6. תעודת התאגדות ותעודת רישום ברשויות המס.
  7. אישור ניהול ספרים תקף.
  8. מציע שהוא עמותה יצרף אישור ניהול תקין תקף לשנת 2017 מטעם רשם העמותות.
  9. אישור חתום על ידי עו"ד/רו"ח בדבר מורשי חתימה של המציע.
  10. התקציב המבוקש לפעולת המרכז, לרבות הסכום המבוקש מהמשרד, הכנסות ממקורות נוספים והוצאות צפויות. במידה ויש ביכולתם של המוסדות השותפים להצעה להעמיד תקצוב משלים מטעמם, יש לצרף אישור מורשי החתימה של המוסדות על נכונותם בנדון.
  11. תכנית עבודה מלאה לכל תקופת ההתקשרות (3 שנים).
  12. טיוטת נהלים למתן סיוע מחקרי לקהלים השונים – רשות החירום הלאומית וגורמי ממשל נוספים (כולל רשויות מקומיות), חוקרים, המגזר העסקי-טכנולוגי וארגוני המגזר השלישי.
  13. תצהיר והתחייבות לאי קבלת תמיכה או מימון ממשרד ממשלתי מעבר למימון במסגרת קול קורא זה בגין פרויקט הקמת המרכז, בהתאם לנוסח המצורף לטופס ההגשה נספח א'.
  14. **ערבות מציע** - המציע יצרף כתב ערבות הצעה (ובמוסדות להשכלה גבוהה – הוראת קיזוז), התואמות את הנוסח המצורף לטופס ההגשה נספח א' בהיקף של 2.5% מגובה היקף ההתקשרות בתוקף עד לתאריך 30.1.2018.

יודגש כי ענייננו בערבות **הצעה** (קיזוז – במוסדות להשכלה גבוהה), אשר מוגשים עם הגשת ההצעה לקול הקורא (זאת בשונה מערבות **ביצוע** (קיזוז – במוסדות להשכלה גבוהה) המוגשים על ידי המוסד הזוכה, עם החתימה על הסכם ההתקשרות).

* 1. הצהרת כוונות אישית של החוקר הראשי המיועד של המרכז, המתייחסת לחזונו ותכניתו לגבי הובלת המרכז, תיאור מפורט של מהות השותפות עם כלל קבוצות המחקר השותפות בהצעה מהמוסדות השונים וההיבטים הסינרגטיים בפסיפס הכולל של המרכז, תרומתו הצפויה של המרכז למערך החירום של מדינת ישראל ונתונים רלוונטיים מבחינת הרקע האישי-מקצועי של ראש המרכז וראשי קבוצות המחקר במרכז למימוש חזון זה.

# נציגי הרשות והמשרד

לשאלות ובירורים ניתן לפנות לנציגי המשרד כמפורט להלן:

**בתחום המנהלי והכספי:**

מר אבי ענתי, סמנכ"ל תיאום, תכנון ובקרה, טל': 02-5411170/173/829/800;

[לשליחת דוא"ל למר אבי ענתי-לחץ כאן](mailto:avi@most.gov.il)

**בתחום המדעי:**

ד"ר אלכס אלטשולר, ראש תחום מחקר, רשות חירום לאומית, משרד הביטחון. טל': 053-7740240

[לשליחת דוא"ל לד"ר אלכס אלטשולר-לחץ כאן](mailto:alex.altshuler@gmail.com)

ד"ר סקיי גרוס, מנהלת תחום מדעי החברה והרוח במשרד המדע והטכנולוגיה, טל': 02-5411182;

[לשליחת דוא"ל לד"ר סקיי גרוס-לחץ כאן](mailto:Skyg@most.gov.il)

שאלות יועברו לנציג המשרד בלבד בכתב או בדואר אלקטרוני עד ליום **17.09.2017** באחריות המוסד לוודא כי השאלות הגיעו לנציג הרשות או המשרד.

תשובות יינתנו בכתב בלבד ויפורסמו באתר האינטרנט של **משרד המדע והטכנולוגיה**. רק תשובות שיינתנו בכתב יחייבו את הרשות והמשרד.

# הגשת ההצעות

* 1. ההצעות תוגשנה באמצעות רשות המחקר במוסד; הצעות המוגשות מטעם מציעים שאינם מוסדות להשכלה גבוהה תוגשנה באמצעות הנהלת המוסד, ותהיינה חתומות על ידי מורשי החתימה מטעם המציע בצירוף חותמת המוסד.
  2. הגשת הצעות במענה לקול קורא זה מהווה הסכמה של המציע לתנאי הסכם ההתקשרות שמצורף כנספח ב'; המשרד רשאי לעדכן את עיקרי תנאי חוזה ההתקשרות כדי לכלול בו פרטים רלוונטיים מתוך הצעתו של המציע אשר יזכה בקול הקורא. שינויים כאמור ייהפכו לחלק בלתי נפרד מתנאי החוזה, ואי-עמידה בהם דינה יהא כדין אי-עמידה בכל סעיף או תנאי אחר בחוזה.
  3. את טופס ההגשה ניתן למצוא באתר האינטרנט של **משרד המדע והטכנולוגיה** ובאגף תיאום, תכנון ובקרה במשרד (02-5411170/173/829/800).
  4. ההגשה תיעשה בשני שלבים:

1. הגשה באמצעות הדואר האלקטרוני (המועד הקובע להגשה) – ראו סעיף ז.5. להלן.
2. הגשה ב- 4 העתקים קשיחים – ראו סעיף ז.6. להלן.
   1. **הגשה באמצעות הדואר האלקטרוני (להלן-המועד הקובע)**

חוברת ההצעה תגיע למשרד באמצעות הדואר האלקטרוני, לא יאוחר מיום **שני, יב' בתשרי תשע"ח, 2.10.2017 עד השעה 23:59,** לכתובת: [**center@most.gov.il**](mailto:center@most.gov.il).

**להלן הנחיות להגשה**:

1. בחלון הנושא, יש לציין בקיצור בעברית: שם החוקר הראשי מטעם המוסד המגיש, שם המוסדהמגיש והמוסדות השותפים וכן "מרכז ידע בתחום החירום"
2. צירוף קבצים (סה"כ 8 קבצים), **עד** ל-20MB:
3. קובץ 1: טופס ההגשה המלא על נספחיו **חתום על ידי ראש המרכז** בעותק סרוק
4. קובץ 2: טופס ההגשה הכולל את הנספח התקציבי בפורמט word או pdf (לא סרוק)
5. קובץ 3: תיאור תכנית המרכז (באנגלית, על מנת לאפשר קבלת חוות דעת מסוקרים מחו"ל) בפורמט word או pdf (לא סרוק)
6. קובץ 4: תקציר המרכז (בעברית ובאנגלית) כקובץ word או pdf (לא סרוק)
7. קובץ 5: המסמך המפורט בסעיף ה.4.
8. קובץ 6: המסמכים המפורטים בסעיפים ה.6. עד- ה.9.
9. קובץ 7: המסמכים המפורטים בסעיפים ה.12. עד- ה.14.
10. קובץ 8: המסמך המפורט בסעיף ה.15.
11. במידת האפשר יש לשלוח את ההצעה בדואר האלקטרוני **בפעם אחת בלבד**, על מנת למנוע אי בהירות בקליטת ההצעות המוגשות.
12. הצעות אשר יגיעו לאחר המועד הקובע יידחו על הסף.

**הערה חשובה:**

**לכל מייל שישלח לתיבת המייל הנ"ל ישלח מענה אוטומטי לשולח אשר יכלול הודעה לפיה הדוא"ל נקלט בהצלחה. יודגש כי הודעה זו תהווה אישור לקבלת הדוא"ל בתיבת מייל זו, ולא תהווה אישור באשר לתוכן הדוא"ל ו/או להימצאותה של צרופה ו/או לתוכנה, או לכל דבר אחר מעבר לעצם קבלת הדוא"ל בתיבה**.

* 1. **הגשה בעותקים קשיחים**

כאמור, בנוסף להגשה באמצעות הדואר האלקטרוני, יש להגיש את חוברת ההצעה הכוללת את נספח א' המלא וכל המסמכים הנדרשים לפי קול קורא כשהיא **כרוכה** וב-4 עותקים קשיחים, וזאת כקובץ עזר. הטופס והמסמכים הנלווים חייבים להיות זהים לעותק שנשלח בדואר האלקטרוני. העתקים הקשיחים יתקבלו במשרד לא יאוחר מיום **3.10.2017 בשעה 12:00.**

את ההעתקים הקשיחים ניתן להגיש באמצעות שליח או באמצעות הדואר (לא ניתן להגיש בדואר רשום), במעטפה סגורה שירשם עליה: משרדהמדע והטכנולוגיה, אגף תיאום, תכנון ובקרה, "עבור קול קורא מרכזי ידע- היערכות למצבי חירום 2017", קרית בגין – קרית הממשלה (המזרחית), רח' קלרמון גאנו, בנין ג' קומה 3, חדר 309 **או** לת"ד 49100, ירושלים 9149002.

* 1. כל שינוי שייעשה במסמכי הקול הקורא או בנספחיהם או כל הסתייגות ביחס אליהם, בין אם ייעשו בתוספת למסמכים, במכתב נלווה או בכל דרך אחרת הם חסרי תוקף והמשרד רשאי להתעלם מהם או לפסול את ההצעה.
  2. הצעת המציע בקול הקורא תהא בתוקף עד שנה מיום הגשתן.

# אמות מידה להערכת ההצעות

ההצעות המוגשות יעברו, בשלב הראשון, הליך בדיקת עמידה בתנאי הסף ובשירותים המבוקשים. בשלב השני תתבצע הערכה מקצועית בהתאם לשיקולים והמדדים הבאים שלהלן (וכפי שמופיעים במפ"ל בנספח ג' המצ"ב):

1. ראשי המרכז וראשי קבוצות המחקר במרכז **(16%)** – הערכת המוצע לשמש כראש המרכז והמוצעים לשמש כראשי קבוצות המחקר במרכז מבחינת הרקע המדעי-מקצועי, הנסיון בתחום, יצירתיות, שירותיות ויכולת הובלה מדעית משתפת וקולגיאלית. ועדת הבחירה מטעם הרשות והמשרד שומרת לעצמה את הזכות להזמין, במקרה הצורך, את ראש המרכז המוצע ו/או את ראשי קבוצות המחקר במרכז לראיון אישי לצורך התרשמות.
2. הון אנושי והכשרת כוח-אדם **(21%)** – מספר החוקרים המתעתדים להיות מעורבים, ואיכות כוח האדם אשר יועסק בכלל קבוצות המחקר במרכז ואיכות תכניות ההכשרה והמעורבות של הסטודנטים בכל התארים (בדגש על תלמידי מחקר) במסגרת פעילות המרכז.
3. מענה מחקרי **(27%)** – איכות ומגוון האמצעים ומכלול אפשרויות המענה המחקרי עבור גורמי הממשל וגורמים רלוונטיים אחרים, שיעמדו לרשות המרכז לצורך מתן מענה מחקרי ומקצועי אפקטיבי.
4. חדשנות **(9%)** – החדשנות המדעית והיישומית במרכז ופעילויותיו המיוחדות.
5. איכות, רוחב ועומק ההצעה **(12%)** – בהירות הצגת הנושא, מטרות המחקר ואבני הדרך, העמקה ורוחב היריעה.
6. חוות דעת כוללת על המרכז המוצע **(15%)**.

# ההתקשרות וביצוע הפרויקט

* 1. בסיום הליך ההערכה ייבחרו על ידי המשרד והרשות המוסד הזוכה אשר זכו בניקוד הגבוה ביותר במסגרת ההליך אשר פורט בסעיף ח. לעיל.
  2. בכל מקרה בו הזוכה לא יעמוד בהתחייבותו על פי תנאי קול קורא זה, רשאים המשרד והרשות לבטל את אישור הזכייה בהודעה בכתב למוסד, החל בתאריך אשר ייקבעו על ידי המשרד והרשות בהודעה, זאת לאחר שניתנה למוסד הודעה בה הוא נדרש לתקן את המעוות והמוסד לא תיקן את המעוות בהתאם להודעה תוך הזמן שנקבע בהודעה. אין בסעיף זה כדי לגרוע מזכויות הצדדים על פי כל דין.
  3. בטרם החתימה על הסכם ההתקשרות, יקבעו הרשות והמשרד, בהתייעצות עם הזוכה, את רשימת חברי וועדת ההיגוי של המרכז.
  4. בנוסף, כתנאי לחתימה על הסכם ההתקשרות, יציג הזוכה בפני המשרד את כל האישורים הנדרשים מטעם הרשויות להקמת ולהפעלת מרכז ציבורי מסוג המרכז המוקם, כדוגמת אישור שירותי החירום.
  5. ההחלטה על ההצעות הזוכות תתקבל **בסוף הרבעון האחרון של שנת 2017.** בכפוף לזמינות תקציבית.
  6. עם הזוכה ייחתם הסכם התקשרות בנוסח המצ"ב נספח ב'.
  7. **עם החתימה על ההסכם יפקיד המוסד כתב ערבות (מוסדות להשכלה גבוהה – הוראת קיזוז) על סכום המהווה 5% מסכום התמורה המשולם על ידי המשרד ועל 100% מגובה המקדמה, כביטחון למילוי התחייבויות המוסד, הכול בהתאם להוראה 7.4.16 להוראות התכ"ם לעניין ערבויות ולדרישות המופיעות לעניין זה בהסכם ההתקשרות נספח ב'. הגשת כתב הערבות/הוראת הקיזוז הינה תנאי מוקדם לכניסתו לתוקף של הסכם ההתקשרות.**

**סעיף זה לא יחול במקרה בו המוסד הינו יחידה ממשלתית (משרד ממשלתי או יחידת סמך).**

* 1. עם קבלת ההסכם חתום על ידי הרשות והמשרד, יפעיל המוסד את מרכז הידע והמחקר הלאומי בהתאם להצעתו, לתנאי הקול הקורא ולהסכם ההתקשרות.
  2. הזוכה אינו רשאי להעביר או להמחות לאחר את זכויותיו לפי קול קורא זה, כולן או חלקן, או את ביצוע התוכנית, כולה או חלקה, ללא הסכמת המשרד מראש בכתב ובתנאים שיקבע.
  3. תקופת ההתקשרות במסגרת ההסכם תהיה עד ל-3 שנים.
  4. מדי שנה יעביר המוסד הזוכה בקול הקורא דו"ח שנתי שייבדק ע"י הגורמים המקצועיים ברשות ובמשרד. הרשות והמשרד רשאים להפסיק את ההתקשרות בתום כל שנה, במידה והבדיקה המקצועית ממליצה על כך.
  5. המרכז יגיש לרשות ולמשרד דו"ח שנתי מדעי וכספי וכן את רשימת המשתמשים כולל שם מוסד, סוג השירות והתשלום שניגבה. הדו"ח יאושר ע"י ועדת ההיגוי של המרכז לפני הגשתו למשרד.

# זכויות המשרד והרשות

* 1. המשרד והרשות רשאים לפנות במהלך הבדיקה וההערכה אל המוסדות בכדי לקבל הבהרות להצעתם, או בכדי להסיר אי בהירויות שעלולות להתעורר בבדיקת ההצעות או לבדוק את התאמתם, כפוף לכללי חוק חובת המכרזים, התשנ"ב-1992 ותקנותיו והוראות התכ"ם.
  2. המשרד והרשות רשאים לבקש פרטים נוספים, תוך כדי תהליך בחינת ההצעות, או כל מסמך או מידע אחר, הדרוש לדעתו לשם בדיקת ההצעות, בדיקת ההתאמה של המוצע בהן לדרישותיו, או הנחוצים לדעתו לשם קבלת החלטה. הרשות והמשרד שומרים לעצמם את הזכות להזמין את המציעים להציג בפניו את ניסיונם, עיקרי ההצעה ופרטיה.
  3. הרשות והמשרד שומרים לעצמם את הזכות לשלוח נציג לסייר במוסדות ובכל מקום אחר המוצע על-ידם לתפעול המרכז.
  4. הרשות והמשרד רשאים לצמצם או להרחיב את היקף הפעילות הנדרשת.
  5. הרשות והמשרד רשאים שלא לקבוע שום הצעה כזוכה.
  6. הרשות והמשרד רשאים בכל עת, בהודעה שתפורסם, להקדים או לדחות את המועד האחרון להגשת הצעות, וכן לשנות מועדים ותנאים אחרים הנוגעים לקול הקורא על פי שיקול דעתם.
  7. הרשות והמשרד רשאים לבטל את הקול הקורא או חלקים ממנו או לפרסם קול קורא חדש על פי החלטתם, ללא מתן הסברים כלשהם למציעים או לכל גורם אחר וללא הודעה מוקדמת.
  8. החלטת המשרד והרשות בעניין זה אינה מחייבת אותם להתקשר עם הזוכה. חתימת הזוכה על הסכם ההתקשרות וכל המסמכים הנדרשים מהווים תנאי מוקדם לחתימה על הסכם התקשרות מצד הרשות והמשרד.
  9. לא חתם הזוכה על הסכם ההתקשרות או לא מילא אחר דרישות אחרות הנגזרות מהזכייה בקול הקורא – רשאים הרשות והמשרד לבטל את זכייתו בקול הקורא. במקרה כזה, יהיו הרשות והמשרד רשאי להכריז על מוסד אחר כזוכה או לבטל את הקול הקורא או לפצל את הזכייה או לשלב בין מספר זוכים, לפי שיקול דעתו.
  10. אין באמור לעיל כדי לפגוע בזכויות הרשות והמשרד לפי חוק חובת המכרזים, התשנ"ב – 1992 או תקנותיו או לפי כל דין אחר.

**הכל לפי שיקול דעתם המוחלט של הרשות והמשרד.** **אין בסעיפי המכרז כדי לגרוע מזכויות הצדדים על פי כל דין.**

# יחסי הצדדים

* 1. פעילות המרכז תתבצע במסגרות הארגוניות של המוסד הזוכה בקול הקורא. לעניין זה "מסגרת ארגונית" – לרבות מציאת עובדים, העסקתם, ניהול כל משא ומתן עמם, השגחה מתמדת על פעילותם, תשלום שכרם וכל תשלום סוציאלי נלווה אגב העסקתם, פיטוריהם והאחריות לכך, והטלת משמעת כמקובל.
  2. רק הסכם ההתקשרות החתום מחייב את הצדדים וכל אמירה, מצג או סיכום בעל פה אינם אינם מחייבים.
  3. תיקון הסכם ההתקשרות יעשה בכתב בלבד וייחתם על ידי מורשי החתימה של הצדדים.

# סודיות וגילוי

* 1. בהתאם לתקנות חובת המכרזים, התשנ"ג-1992, מציעים אשר לא זכו במכרז רשאים לעיין בהצעת הזוכה, למעט חלקים בהצעה אשר העיון בהם עלול לחשוף סוד מסחרי או סוד מקצועי.
  2. המציעים יציינו בטופס ההצעה נספח א', אלו סעיפים בהצעתם עלולים לחשוף סוד מסחרי או סוד מקצועי, למעט עלויות וסעיפים הנוגעים להוכחת עמידה בדרישות הסף, לפני הצגה למתחרים, וינמקו זאת.
  3. בכל מקרה, מובהר בזאת, כי ההחלטה בדבר חשיפה או חיסיון של חלקים בהצעה הינם בסמכות הרשות והמשרד אשר רשאים לחשוף גם חלקים שהמציע ציין אותם כחסויים.

**מסמך זה מנוסח בלשון זכר מטעמי נוחות בלבד. בכל מקום בו הפנייה במסמך מנוסחת בלשון זכר, הכוונה לגברים ולנשים כאחד.**